钦定古今图书集成/明伦汇编/官常典/第397卷 > 王瑞
## 钦定古今图书集成/明伦汇编/官常典/第397卷 > 王瑞

按《明外史》本传：“瑞字良璧，望江人，成化五年进士，授
吏科给事中。尝于文华殿抗言内宠滋甚，词气鲠直。
帝震怒，同列战栗，瑞无惧色。十五年，疏请令天下进
表官各陈地方利病。帝恶其纷扰，杖之。湖广、江西抚
按官以所部灾伤盗起，请免有司朝觐。瑞等言：‘岁祲
民困，由有司不职，正当加罪，乃为请留正官。既留，则
人才进退，何由审辨？是朝觐、考察两大典，皆从此废
坏矣’。”帝然其言，即命吏部禁之。进都给事中。言：“三载
黜陟，朝廷大典。今布、按二司贤否，由抚按牒报，其馀
由布按评覆。任情毁誉，多至失真。举劾谬者，请连坐。”
十九年冬，瑞以传奉冗员，淆乱仕路，率同官奏曰：“祖
宗设官有定员，初无幸进之路。近始有纳粟冠带之
制，然止荣其身，不任以职。今幸门大开，鬻贩如市，恩
典内降，遍及胥吏矣。武阶荫叙，下逮白丁。或选期未
至，超越官资；或外任杂流，骤迁京职；以至厮养贱夫，
市井童稚，皆得攀缘，妄窃名器，逾滥至此，有识寒心。
伏睹英庙复辟，景泰幸用者率皆黜罢。陛下临御天
顺，冒功者一切革除。乞断自宸衷，悉皆斥汰，以存国
体。”御史张稷等亦言：“比来末流贱技，妄厕公卿；屠狗
贩缯，滥居清要。文职有不识一丁，武阶亦未挟一矢。
白徒骤贵，阅岁频迁。或父子并坐一堂，或兄弟分踞
各署。甚有军匠逃匿，易姓进身，官吏犯赃，隐罪希宠。
一日而数十人得官，一署而数百人寄俸。自古以来，
有如是之政令否也？”帝得疏，意颇动。居三日，贬李孜
省、凌中等四人秩，夺黄谦、钱通等九人官，人心快之。
明年正月，太监尚铭罢斥，而其党李荣、萧敬犹用事。
瑞等复奏劾之，不从。瑞居谏垣十馀年，迁湖广右参
议。谢病归，卒。